ddrg/super_eurlex huggingface dataset:
Úradný vestník L 345 , 31/12/2003 S. 0112 - 0112



Rozhodnutie Rady zo 17. decembra 2003, ktorým sa mení a dopĺňa rozhodnutie 95/408/ES o podmienkach zostavovania dočasných zoznamov zariadení tretích krajín na prechodné obdobie, z ktorých sú členské štáty oprávnené dovážať určité výrobky živočíšneho pôvodu, výrobky rybolovu alebo živé lastúrniky, pokiaľ ide o predĺženie jeho platnosti (2003/912/ES) RADA EURÓPSKEJ ÚNIE, so zreteľom na rozhodnutie Rady 95/408/ES z 22. júna 1995 o podmienkach zostavovania dočasných zoznamov zariadení tretích krajín na prechodné obdobie, z ktorých sú členské štáty oprávnené dovážať určité výrobky živočíšneho pôvodu, výrobky rybolovu alebo živé lastúrniky [1], a najmä na jeho článok 9, so zreteľom na návrh Komisie, keďže: (1) Použiteľnosť rozhodnutia 95/408/ES končí 31. decembra 2003. (2) Návrh Komisie na nariadenie Európskeho parlamentu a Rady o vykonávacích pravidlách úradných kontrol výrobkov živočíšneho pôvodu určených na spotrebu pre ľudí [2] (nariadenie o organizácii úradných kontrol) stanovuje nový postup zostavovania zoznamov zariadení tretích krajín, ktorý má nahradiť pravidlá stanovené v rozhodnutí 95/408/ES. (3) Platnosť rozhodnutia 95/408/ES by sa mala predĺžiť, aby sa preklenul čas medzi ukončením použiteľnosti uvedeného rozhodnutia a nadobudnutím účinnosti nariadenia o organizácii úradných kontrol. (4) Rozhodnutie 95/408/ES by sa teda malo príslušne zmeniť a doplniť, PRIJALA TOTO ROZHODNUTIE: Článok 1 V článku 9 rozhodnutia 95/408/ES sa dátum "31. decembra 2003" nahrádza dátumom "31. decembra 2005". Článok 2 Toto rozhodnutie je adresované členským štátom. V Bruseli 17. decembra 2003 Za Radu predseda G. Alemanno [1] Ú. v. ES L 243, 11.10.1995, s. 17. Rozhodnutie naposledy zmenené a doplnené nariadením (ES) č. 806/2003 (Ú. v. EÚ L 122, 16.5.2003, s. 1). [2] Ú. v. ES C 262 E, 29.10.2002, s. 449. --------------------------------------------------
Úradný vestník L 342 , 30/12/2003 S. 0037 - 0037



Rozhodnutie Rady z 15. decembra 2003, o uzatvorení dohody vo forme výmeny listov o dočasnom uplatnení protokolu upravujúceho štvrtý Protokol o podmienkach rybolovu na základe Dohody o rybolove medzi Európskym hospodárskym spoločenstvom na jednej strane a vládou Dánska a miestnou vládou Grónska na druhej strane ohľadom dohody o pokusnom rybolove a podporného rozpočtového programu (2003/908/ES) RADA EURÓPSKEJ ÚNIE, so zreteľom na Zmluvu o založení Európskeho spoločenstva, najmä na jej článok 37, v súvislosti s jej článkom 300 ods. 2, prvým pododsekom, so zreteľom na návrh Komisie, keďže: (1) v súlade s článkom 14 Dohody o rybolove medzi Európskym hospodárskym spoločenstvom na jednej strane a vládou Dánska a miestnou vládou Grónska na druhej strane [1], strany začali rokovať o úpravách štvrtého Protokolu o podmienkach rybolovu ustanovených v dohode; (2) výsledkom týchto rokovaní bol protokol, upravujúci štvrtý Protokol o podmienkach rybolovu na základe Dohody o rybolove medzi Európskym hospodárskym spoločenstvom na jednej strane a vládou Dánska a miestnou vládou Grónska na druhej strane, parafovaný dňa 18. júna 2003; (3) protokol zahŕňa opatrenia o pokusnom rybolove, ktorý na základe dohody medzi stranami bude sa uplatňovať od 1. júla 2003. Na účely tejto dohody strany parafovali dohodu vo forme výmeny listov na predbežné uplatnenie opatrení podporného rozpočtového programu pre štrukturálnu politiku v oblasti rybolovu v Grónsku od 1. júla 2003. Táto dohoda vo forme výmeny listov nestanovuje predbežné uplatnenie ostatných opatrení protokolu upravujúceho štvrtý protokol. Dohoda vo forme výmeny listov sa schvaľuje, až do ukončenia postupov potrebných na uzatvorenie protokolu upravujúceho štvrtý protokol, ROZHODLA TAKTO: Článok 1 Týmto sa v mene spoločenstva schvaľuje uzatvorenie dohody vo forme výmeny listov o dočasnom uplatnení protokolu upravujúceho štvrtý Protokol o podmienkach rybolovu na základe Dohody o rybolove medzi Európskym hospodárskym spoločenstvom na jednej strane a vládou Dánska a miestnou vládou Grónska na druhej strane pre obdobie od 1. januára 2004 do 31. decembra 2006, ohľadom dohody o pokusnom rybolove a podporného rozpočtového programu. Text dohody vo forme výmeny listov a protokol upravujúci štvrtý protokol sú pripojené k tomuto rozhodnutiu. Článok 2 Predseda Rady sa týmto oprávňuje určiť osobu splnomocnenú na podpísanie dohody vo forme výmeny listov tak, aby zaväzovala spoločenstvo. V Bruseli 15. decembra 2003 Za Radu predseda A. Marzano [1] Ú. v. ES L 29, 1.2.1985, s. 9. --------------------------------------------------
Úradný vestník L 332 , 19/12/2003 S. 0041 - 0041



Rozhodnutie Rady zo 17. novembra 2003 o uzatvorení Dohody o uplatnení určitých právnych aktov spoločenstva na území Monackého kniežatstva (2003/885/ES) RADA EURÓPSKEJ ÚNIE, so zreteľom na Zmluvu o založení Európskeho spoločenstva, a najmä na jej článok 133 v súvislosti s jej článkom 300 odsekom 3 prvý pododsekom, so zreteľom na návrh Komisie, keďže: (1) V mene spoločenstva Komisia uzavrela Dohodu o uplatnení určitých právnych aktov spoločenstva na území Monackého kniežatstva. (2) Vykonávanie úloh, najmä úpravy určitých aspektov vyplývajúce z jej prílohy, boli posunuté Spoločnému výboru vytvorenému touto dohodou. (3) Aby dohoda bola funkčná, je potrebné zabezpečiť vhodné vnútorné postupy a je potrebné poveriť Komisiu, aby prijala určité zmeny a doplnky dohody a učinila patričné kroky na vykonanie určitých uznesení. (4) Dohoda by mala byť schválená, ROZHODLA TAKTO: Článok 1 Dohoda medzi Európskym spoločenstvom a Monackým kniežatstvom o uplatnení určitých právnych aktov spoločenstva na území Monackého kniežatstva sa týmto v mene spoločenstva schvaľuje. Text dohody je pripojený k tomuto rozhodnutiu. Článok 2 Predseda Rady sa týmto oprávňuje určiť osobu/-y splnomocnenú/-é na podpísanie v mene spoločenstva, odvolávajúc sa na článok l dohody, tak aby zaväzovala spoločenstvo. Predseda alebo jeho určený zástupca v mene spoločenstva na základe článku 6 ods. 1 oznámi Monaku ukončenie postupov. Článok 3 1. Spoločenstvo je podľa článku 3 dohody v Spoločnom výbore zastúpené Komisiou. 2. O postoji spoločenstva zastúpeného Spoločným výborom rozhodne Rada na základe odporúčania výboru; Rada prijíma uznesenia na základe tých istých pravidiel, ktoré sú uplatniteľné pri rozhodovaní právnych aktov spoločenstva. 3. Odlišne od odseku 2 prijíma Komisia rozhodnutie spoločenstva týkajúce sa doplnku právnych aktov spoločenstva v prílohe k dohode, ak otázne akty menia také akty, ktoré už sú zahrnuté v prílohe. V Bruseli 17. novembra 2003 Za Radu predseda F. Frattini --------------------------------------------------
Úradný vestník L 340 , 24/12/2003 S. 0054 - 0054



Rozhodnutie Rady zo 17. decembra 2003 o podpísaní a predbežnom uplatňovaní dvojstranných dohôd medzi Európskym spoločenstvom a určitými tretími krajinami (Azerbajdžan, Kazachstan, Tadžikistan, Turkménsko) o obchode s textilnými výrobkami (2003/901/ES) RADA EURÓPSKEJ ÚNIE, so zreteľom na Zmluvu o založení Európskeho spoločenstva, najmä na článok 133 v spojení s prvou vetou prvého pododseku jej článku 300 ods. 2, so zreteľom na návrh Komisie, keďže: (1) Komisia v mene spoločenstva dojednala dvojstranné dohody s cieľom predĺžiť existujúce dvojstranné dohody o obchode s textilnými výrobkami s určitými tretími krajinami (Azerbajdžan, Kazachstan, Tadžikistan, Turkménsko). (2) S výhradou ich možného uzatvorenia v neskorší dátum by sa dohody mali podpísať v mene spoločenstva. (3) Je primerané uplatňovať tieto dohody predbežne od 1. januára 2004 až do ukončenia príslušných postupov na ich uzatvorenie s výhradou vzájomnosti, ROZHODLA TAKTO: Článok 1 S výhradou uzatvorenia v neskorší dátum sa predseda Rady týmto oprávňuje určiť osoby splnomocnené na podpísanie dohôd o obchode s textilnými výrobkami medzi Európskym spoločenstvom a určitými tretími krajinami (Azerbajdžan, Kazachstan, Tadžikistan, Turkménsko) v mene spoločenstva. Článok 2 S výhradou vzájomnosti sa dohody uvedené v článku 1 uplatňujú predbežne od 1. januára 2004 až do ukončenia príslušných postupov na ich uzatvorenie. Texty dohôd sú pripojené k tomuto rozhodnutiu. V Bruseli 17. decembra 2003 Za Radu predseda G. Alemanno --------------------------------------------------
Úradný vestník L 135 , 03/06/2003 S. 0025 - 0026



Rozhodnutie Komisie z 23. mája 2003, ktorým sa mení a dopĺňa rozhodnutie 92/452/EHS ustanovujúce zoznamy pracovísk na odber embryí v tretích krajinách pre vývoz embryí hovädzieho dobytka do spoločenstva v súvislosti so Spojenými štátmi americkými (oznámené pod číslom dokumentu C(2003) 1643) (Text s významom pre EHS) (2003/391/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 89/556/EHS z 25. septembra 1989 o veterinárnych podmienkach, ktorými sa riadi obchod s embryami domáceho hovädzieho dobytka v rámci spoločenstva a dovozy týchto embryí z tretích krajín [1], naposledy zmenené a doplnené nariadením (ES) č. 806/2003 [2], a najmä na článok 8, keďže: (1) rozhodnutie Komisie 92/452/EHS [3], naposledy zmenené a doplnené rozhodnutím 2003/151/ES [4] stanovuje, že členské štáty môžu dovážať embryá z tretích krajín iba ak boli odobraté, spracované a skladované na pracovisku na odber embryí uvedenom v tomto rozhodnutí; Spojené štáty americké si vyžiadali zmenu tohto zoznamu týkajúcu sa údajov z ich krajiny; (2) Spojené štáty americké poskytli záruky zhody s relevantnými pravidlami uvedenými v smernici 89/556/EHS a pracoviskám na odber embryí bol úradne povolený vývoz do spoločenstva orgánmi veterinárnej správy tejto krajiny; (3) rozhodnutie 92/452/EHS je preto potrebné primerane zmeniť a doplniť; (4) opatrenia uvedené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat, ROZHODLA TAKTO: Článok 1 Príloha k rozhodnutiu 92/452/EHS sa mení a dopĺňa takto: 1. nasledujúci riadok týkajúci sa pracovísk v Spojených štátov amerických sa vypúšťa: "US | | 96NY089 E1062 | | Toole veterinary Clinic 388 Erienville Road Erienville, NY | Dr. Robert Toole" | 2. nasledujúci riadok týkajúci sa pracovísk v Spojených štátoch amerických sa pridá: "US | | 02CA106 E752 | | Lander Veterinary Clinic 2930 Lander Ave. Turlock, CA 95380 | Dr. Larry Lanzon" | Článok 2 Toto rozhodnutie sa bude uplatňovať od 6. júna 2003. Článok 3 Toto rozhodnutie je adresované členským štátom. V Bruseli 23. mája 2003 Za Komisiu David Byrne člen Komisie [1] Ú. v. ES L 302, 19.10.1989, s. 1 [2] Ú. v. EÚ L 122, 16.5.2003, s. 1 [3] Ú. v. ES L 250, 29.8.1992, s. 40 [4] Ú. v. EÚ L 59, 4.3.2003, s. 26 --------------------------------------------------
Úradný vestník L 027 , 01/02/2003 S. 0031 - 0032



Rozhodnutie Komisie z 30. januára 2003, ktorým sa mení a dopĺňa rozhodnutie 97/468/ES týkajúce sa zahrnutia prevádzkarní Estónska a Namíbie do predbežného zoznamu prevádzkarní z tretích krajín, z ktorých členské štáty povoľujú dovoz mäsa z diviny (oznámené pod číslom dokumentu C(2003) 333) (Text s významom pre EHP) (2003/73/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na rozhodnutie Rady 95/408/ES z 22. júna 1995 o podmienkach na zostavenie dočasného zoznamu prevádzkarní z tretích krajín, z ktorých sú členské štáty oprávnené dovážať určité výrobky živočíšneho pôvodu, rybného hospodárstva alebo dvojchlopňové mäkkýše [1], ktoré bolo naposledy zmenené a doplnené rozhodnutím 2001/4/ES [2], a najmä na jeho články 2 ods. 1 a 4, keďže: (1) Predbežný zoznam prevádzkarní v tretích krajinách, v ktorých sa produkuje mäso z diviny, bol stanovený rozhodnutím Komisie 97/468/ES [3], ktoré bolo naposledy zmenené a doplnené rozhodnutím 2002/672/ES [4]. (2) Estónsko a Namíbia zaslali zoznam prevádzkarní, ktoré produkujú mäso z diviny a ktoré zodpovedné úrady uznali za také, ktoré zodpovedajú pravidlám spoločenstva. (3) Pretože kontroly na mieste ešte neboli vykonané, na dovoz z týchto prevádzkarní nemožno uplatňovať znížený počet fyzických kontrol podľa čl. 2 ods. 4 rozhodnutia 95/408/ES. (4) Rozhodnutie 97/468/ES by teda malo pozmeniť zodpovedajúcim spôsobom. (5) Opatrenia tohto rozhodnutia sú v súlade so stanoviskom Stáleho výboru pre potravinový reťazec a zdravie zvierat, PRIJALA TOTO ROZHODNUTIE: Článok 1 Príloha rozhodnutia 97/468/ES sa mení v súlade s prílohou k tomuto rozhodnutiu. Článok 2 Toto rozhodnutie sa bude uplatňovať od 4. februára 2003. Článok 3 Toto rozhodnutie je adresované členským štátom. V Bruseli 30. januára 2003 Za Komisiu David Byrne člen Komisie [1] Ú. v. ES L 243, 11.10.1995, s. 17. [2] Ú. v. ES L 2, 5.1.2001, s. 21. [3] Ú. v. ES L 199, 26.7.1997, s. 62. [4] Ú. v. ES L 228, 24.8.2002, s. 26. -------------------------------------------------- PRÍLOHA V prílohe sa podľa abecedného poradia kódov ISO vkladá nový text, ktorý znie: "País: Estonia — Land: Estland — Land: Estland — Χώρα: Εσθoνια — Country: Estonia — Pays: Estonie — Paese: Estonia — Land: Estland — País: Estónia — Maa: Viro — Land: Estland 1 | 2 | 3 | 4 | 5 | 6 | 34 | AS Villem Lihakaup | Aruküla | Harju | PH | | País: Namibia — Land: Namibia — Land: Namibia — Χώρα: Ναμίμπια — Country: Namibia — Pays: Namibie — Paese: Namibia — Land: Namibië — País: Namíbia — Maa: Namibia — Land: Namibia 1 | 2 | 3 | 4 | 5 | 6 | 21 | State Veterinary Marintal Abattoir | Marintal | Hardap Region | PH" | | --------------------------------------------------
Úradný vestník L 087 , 04/04/2003 S. 0012 - 0012



Rozhodnutie Komisie z 3. apríla 2003, ktorým sa mení a dopĺňa rozhodnutie 92/486/EHS o založení formy spolupráce medzi hostiteľským strediskom Animo a členskými štátmi (oznámené pod číslom dokumentu C(2003) 1104) (Text s významom pre ES) (2003/236/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 90/425/EHS z 26. júna 1990 týkajúcu sa veterinárnych a zootechnických kontrol aplikovaných v obchode vo vnútri spoločenstva s určitými živými zvieratami a výrobkami s ohľadom na vytvorenie vnútorného trhu [1], naposledy zmenenú a doplnenú smernicou Európskeho parlamentu a Rady 2002/33/ES [2], najmä na jej článok 20 ods. 3, keďže: (1) V priebehu uskutočňovania novej architektúry počítačového systému, najmä časti, ktorá sa bude využívať pre sieť Animo podľa rozhodnutia Komisie 2003/24/ES z 30. decembra 2002, ktoré sa týka rozvoja integrovaného počítačového veterinárneho systému [3], by sa mala zabezpečiť kontinuita siete. (2) Rozhodnutie 92/486/EHS z 25. septembra 1992 o založení formy spolupráce medzi hostiteľským strediskom Animo a členskými štátmi [4], naposledy zmenené a doplnené rozhodnutím 2002/615/ES [5], by sa preto malo zmeniť a doplniť. (3) Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat. PRIJALA TOTO ROZHODNUTIE: Článok 1 Prvý pododsek článku 2a ods. 7 rozhodnutia 92/486/EHS sa nahrádza týmto: "Počas obdobia od 1. apríla 2003 do 31. marca 2004 koordinačné orgány uvedené v článku 1 zabezpečujú, aby boli zmluvy uvedené v danom článku predĺžené o jeden rok." Článok 2 Toto rozhodnutie sa uplatňuje od 15. júla 2003. Článok 3 Toto rozhodnutie je adresované členským štátom. V Bruseli 3. apríla 2003 Za Komisiu David Byrne člen Komisie [1] Ú. v. ES L 224, 18.8.1990, s. 29. [2] Ú. v. ES L 315, 19.11.2002, s. 14. [3] Ú. v. ES L 8, 14.1.2003, s. 44. [4] Ú. v. ES L 291, 7.10.1992, s. 20. [5] Ú. v. ES L 196, 25.7.2002, s. 60. --------------------------------------------------
Úradný vestník L 260 , 11/10/2003 S. 0036 - 0036



Rozhodnutie Komisie z 10. októbra 2003, ktorým sa udeľuje dočasná výnimka zo smernice 82/894/EHS vzhľadom na frekvenciu hlásenia primárnych ohnísk spongiformnej encefalopatie hovädzieho dobytka (oznámené pod číslom dokumentu C(2003) 3561) (Text s významom pre EHS) (2003/724/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 82/894/EHS z 21. decembra 1982 týkajúcu sa hlásenia nákaz zvierat v spoločenstve [1], naposledy zmenenú a doplnenú nariadením (ES) č. 807/2003 [2], najmä na jej článok 5 ods. 2, keďže: (1) Smernica 82/894/EHS ustanovuje pravidlá hlásenia ohnísk určitých nákaz zvierat vrátane spongiformnej encefalopatie (BSE) v spoločenstve. Uvedená smernica ustanovuje, že členské štáty hlásia primárne ohniská BSE Komisii a ostatným členským štátom do 24 hodín. Smernica 82/894/EHS tiež ustanovuje, že sekundárne ohniská BSE sa hlásia Komisii každý týždeň. (2) Rôzne rozhodnutia Komisie, z ktorých posledné je rozhodnutie 98/12/ES [3], udeľujú členským štátom dočasné výnimky z požiadaviek hlásenia primárnych ohnísk BSE do 24 hodín. Dočasná výnimka udelená v rozhodnutí 98/12/ES ustanovuje, že všetky ohniská BSE sa majú hlásiť Komisii každý týždeň. (3) Ohniská BSE sa aj naďalej vyskytujú v spoločenstve. Vzhľadom na získané skúsenosti sa týždenné správy o ohniskách BSE požadované pre sekundárne ohniská javia ako postačujúce. Preto je vhodné zaviesť dočasnú výnimku pre členské štáty, ktorou by sa povolilo hlásenie primárnych ohnísk Komisii na týždňovej báze. (4) Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat, PRIJALA TOTO ROZHODNUTIE: Článok 1 Odlišne od článku 3 ods. 1 smernice 82/894/EHS sa do 31. decembra 2007 hlásia všetky ohniská spongiformnej encefalopatie v súlade s článkom 4 uvedenej smernice. Článok 2 Toto rozhodnutie je určené členským štátom. V Bruseli 10. októbra 2003 Za Komisiu David Byrne člen Komisie [1] Ú. v. ES L 378, 31.12.1982, s. 58. [2] Ú. v. ES L 122, 16.5.2003, s. 36. [3] Ú. v. ES L 4, 8.1.1998, s. 63. --------------------------------------------------
Úradný vestník L 133 , 29/05/2003 S. 0087 - 0088



Rozhodnutie Komisie z 28. mája 2003, ktorým sa druhýkrát mení a dopĺňa rozhodnutie 2003/56/ES o veterinárnych osvedčeniach pre dovoz živých zvierat a živočíšnych výrobkov z Nového Zélandu (oznámené pod číslom dokumentu C(2003) 1788) (Text s významom pre EHP) (2003/385/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na rozhodnutie Rady 97/132/ES zo 17. decembra 1996 o uzavretí Dohody medzi Európskym spoločenstvom a Novým Zélandom o sanitárnych opatreniach platných pre obchod so živými zvieratami a živočíšnymi výrobkami [1], naposledy zmenené a doplnené rozhodnutím 1999/837/ES [2], a najmä na článok 4, so zreteľom na smernicu Rady 72/462/EHS z 12. decembra 1972 o zdravotných problémoch a problémoch veterinárnych inšpekcií pri dovoze hovädzieho dobytka a ošípaných a čerstvého mäsa z tretích krajín [3], naposledy zmenenú a doplnenú nariadením (ES) č. 1452/2001 [4], a najmä na jej článok 11 ods. 2 a článok 22 ods. 2, a súvisiace ustanovenia iných smerníc stanovujúcich zdravotné podmienky a typy osvedčení pre dovoz živých zvierat a živočíšnych výrobkov z tretích krajín, keďže: (1) Rozhodnutie Komisie 2003/56/ES z 24. januára 2003 o veterinárnych osvedčeniach pre dovoz živých zvierat a živočíšnych výrobkov z Nového Zélandu [5], naposledy zmenené a doplnené rozhodnutím 2003/331/ES [6], stanovuje požiadavky na vydanie osvedčenia a oficiálne typy veterinárnych osvedčení pre dovoz živých zvierat a živočíšnych výrobkov z Nového Zélandu. (2) S cieľom uľahčiť prechod na nové oficiálne veterinárne osvedčenia rozhodnutie 2003/56/ES poskytuje prechodné obdobie v trvaní najviac 90 dní; toto prechodné obdobie bolo predĺžené o 30 dní na implementáciu odporúčaní Spoločného riadiaceho výboru pre dohodu na stretnutí, ktoré sa uskutočnilo 27. a 28. februára 2003 a týkalo sa určitých zmien a doplnkov k prílohám k dohode. (3) Medzi zmluvnými stranami dohody prebiehajú diskusie o rozsahu odporúčaní výboru; je potrebné bližšie objasniť postup pri zmenách a doplneniach príloh k dohode. (4) Je vhodné primerane predĺžiť prechodné obdobie uvedené v rozhodnutí 2003/56/ES do 30. septembra 2003. (5) Rozhodnutie 2003/56/Es je potrebné primerane zmeniť a doplniť. (6) Opatrenie uvedené v tomto rozhodnutí je v súlade so stanoviskom Stáleho výboru pre potravinový reťazec a zdravie zvierat, ROZHODLA TAKTO: Článok 1 Článok 4 rozhodnutia 2003/56/ES sa nahrádza takto: "Článok 4 Počas prechodného obdobia členské štáty povolia dovoz živých zvierat a živočíšnych výrobkov uvedených v prílohe I na základe typov osvedčení platných do 30. septembra 2003." Článok 2 Toto rozhodnutie sa bude uplatňovať od 1. júna 2003. Článok 3 Toto rozhodnutie je adresované členským štátom. V Bruseli 28. mája 2003 Za Komisiu David Byrne člen Komisie [1] Ú. v. ES L 57, 26.2.1997, s. 4. [2] Ú. v. ES L 332, 23.12.1999, s. 1. [3] Ú. v. ES L 302, 31.12.1972, s. 24. [4] Ú. v. ES L 198, 21.7.2001, s. 11. [5] Ú. v. ES L 22, 25.1.2003, s. 38. [6] Ú. v. EÚ L 116, 13.5.2003, s. 24. --------------------------------------------------
Úradný vestník L 023 , 28/01/2003 S. 0030 - 0030



Rozhodnutie Komisie z 24. januára 2003, ktorým sa mení a dopĺňa rozhodnutie 2000/258/ES, ktorým sa určuje osobitný inštitút zodpovedný za stanovenie kritérií potrebných pre normalizáciu sérologických skúšok určených na sledovanie efektívnosti vakcín proti besnote, pokiaľ ide o schvaľovanie laboratórií v tretích krajinách (oznámené pod číslom dokumentu C(2003) 325) (Text s významom pre EHP) (2003/60/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na rozhodnutie Rady 2000/258/ES z 20. marca 2000, ktorým sa určuje osobitný inštitút zodpovedný za stanovenie kritérií potrebných na normalizáciu sérologických skúšok určených na sledovanie efektívnosti vakcín proti besnote [1], najmä na jeho článok 4, keďže: (1) Affsa Nancy je referenčné laboratórium na sérologické testovanie vykonávané po vakcinácii proti besnote a je poverené organizáciou testov spôsobilosti medzi laboratóriami, ktoré chcú tieto sérologické skúšky vykonávať. (2) Afssa Nancy navrhlo Komisii, aby boli schválené laboratóriá z tretích krajín, ktoré prešli odborným testom. (3) Je preto potrebné stanoviť postup oznamovania schvaľovania laboratórií v tretích krajinách. (4) Rozhodnutie 2000/258/ES by sa preto malo zmeniť a doplniť. (5) Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat, PRIJALA TOTO ROZHODNUTIE: Článok 1 V prílohe II k rozhodnutiu 2000/258/ES sa piata zarážka nahrádza týmto: "— spolupráca s laboratóriami zodpovednými za vykonávanie týchto analýz v tretích krajinách a oznamovanie zoznamu týchto laboratórií, ktoré prešli testom spôsobilosti medzi laboratóriami (odborným testom), Komisii. Tento zoznam bude uverejnený na tejto internetovej adrese: http://forum.europa.eu.int/Public/irc/sanco/vets/information." . Článok 2 Toto rozhodnutie je adresované členským štátom. V Bruseli 24. januára 2003 Za Komisiu David Byrne člen Komisie [1] Ú. v. ES L 79, 30.3.2000, s. 40. --------------------------------------------------